龜山辯才師
作者：蘇軾
朝代：宋

paragraphs: 此生念念浮雲改，寄語長淮今好在。
故人宴坐虹梁南，新河巧出龜山背。
木魚呼客振林莽，鐵鳳橫空飛綵繪。
忽驚堂宇變雄深，坐覺風雷生謦欬。
羨師游戲浮漚間，笑我榮枯彈指內。
嘗茶看畫亦不惡，問法求詩了無礙。
千里孤帆又獨來，五年一夢誰相對。
何當來世結香火，永與名山供井磑。